ભરૂચ નજીક અલ્ટો કાર અને ટ્રેલર વચ્ચે અકસ્માતમાં ત્રણ ઘાયલ, એક ગંભીર
રવિવાર, ડિસેમ્બર 16 2018, 07:36 Hrs(IST)
નવગુજરાત સમય | Publish Date: Nov 28 2018 6:34PM
- ઇજાગ્રસ્તો તમામ મહારાષ્ટ્રના હતા : સારવાર માટે ભરૂચ સિવિલ હોસ્પિટલમાં ખસેડાયા
ભરૂચ નેશનલ હાઇવે ઉપર આવેલી હોટલ ન્યાય મંદિર નજીકથી પસાર થતી અલ્ટો કાર અને ટ્રેલર વચ્ચે સર્જાયેલા અકસ્માતમાં અલ્ટો કારમાં સવાર ત્રણ વ્યક્તિઓને નાની મોટી ઇજાઓ પહોંચી હતી. જયારે આ અકસ્માતમાં એકને ગંભીર ઇજાઓ પહોંચતા તમામને સારવાર અર્થે ૧૦૮ મારફતે ભરૂચ સિવિલ હોસ્પીટલમાં ખસેડવામાં આવ્યા હતા.
પ્રાપ્ત પ્રાથમિક વિગત અનુસાર ભરૂચ નેશનલ હાઇવે નંબર ૪૮ ઉપર આવેલ હોટલ ન્યાય મંદિર નજીકના રોડ ઉપર મહારાષ્ટ્ર પાસીંગની અલ્ટો કાર નંબર MH-10-AN-6956 પસાર થતી હતી. દરમિયાન અલ્ટો કાર સાથે ટ્રેલર નંબર GJ-05-AT-1840 અથડાતા સર્જાયેલ અકસ્માતમાં અલ્ટો કારના ફૂડચા ઉડી ગયા હતા. અકસ્માતના પગલે લોકોના ટોળા દોડી આવ્યા હતા. તેઓએ ઇજાગ્રસ્તોને બહાર કાઢ્યા હતા.
કારમાં સવાર ઇજાગ્રસ્તોમાં મહારાષ્ટ્રના રાજુભાઇ પવાર (ઉ.વર્ષ.૪૦), ગણેશભાઇ સુથાર(ઉ.વર્ષ.૨૮) અને સંતોષભાઇ શિલ્પી(ઉ.વર્ષ.૨૯)ને ભારે જહેમત બાદ બહાર કાઢી સારવાર અર્થે ૧૦૮ મારફતે ભરૂચ સિવિલ હોસ્પીટલ ખસેડાયા હતા. આ બનાવમાં ત્રણ વ્યક્તિઓને નાની-મોટી ઇજાઓ પહોંચી હતી. જે પૈકીની એક વ્યક્તીને ગંભીર ઇજાઓ પહોંચી હોવાનું હોસ્પિટલ સૂત્રોએ જમાવ્યુ હતુ. ઘટનાને પગલે હાઇવે ઉપર ટ્રાફિકજામના દ્રષ્યો સર્જાયા હતા. જો કે ઘટનાની જાણ થતા દોડી આવેલ પોલીસે ટ્રાફિક યથાવત કરવાની કવાયત કરવી પડી હતી. બનાવ અંગે સ્થાનીક પોલીસે ગુનો દાખલ કરીને વધુ તપાસ હાથ ધરી છે.